PRIJEDLOG
Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 30. Statuta Općine Dobrinj („Službene novine Općine Dobrinj“ broj 8/22), Općinsko vijeće Općine Dobrinj na ______ sjednici održanoj dana ____________ 2026. godine donosi

P R A V I L N I K
o provedbi postupka jednostavne nabave

I. OPĆE ODREDBE
Članak 1.
Ovim se Pravilnikom o provedbi postupka jednostavne nabave (u daljnjem tekstu: Pravilnik) uređuju postupci, pravila i uvjeti za nabavu robe i usluga te provedbu projektnih natječaja naručitelja Općine Dobrinj (u daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 50.000,00 EUR, te za nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR (u daljnjem tekstu: jednostavna nabava) na koju se, sukladno odredbama Zakona o javnoj nabavi („Narodne novine“ broj 120/16, 114/22 i 48/26 - u daljnjem tekstu: ZJN 2016), isti ne primjenjuje.
U provedbi postupaka nabave robe, usluga i radova iz prethodnog stavka, osim ovog Pravilnika, obvezno je primjenjivati i druge važeće zakonske i podzakonske propise te interne akte Općine koji se odnose na pojedini predmet nabave, uzimajući u obzir načela javne nabave.
Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
Članak 2.
U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ukoliko je potrebno.
Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (dalje u tekstu: EOJN RH), modul jednostavna nabava, internetska stranica Naručitelja te elektronička pošta Općine Dobrinj.

Članak 3.
Procijenjena vrijednost nabave u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).

II. NAČELA I ANALIZA TRŽIŠTA
Članak 4.
U primjeni ovog Pravilnika, Naručitelj je u odnosu na sve gospodarske subjekte obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene Zakona o javnoj nabavi, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava.

Članak 5.
U svrhu pripreme postupaka jednostavne nabave može se provesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama upravnih tijela Naručitelja.
Upravno tijelo koje priprema postupak jednostavne nabave i koristi mogućnost analize tržišta,  istražuje tržište sukladno navedenom u stavku 1. ovog članka, a analiza tržišta predstavlja prikupljanje informacija o postojećim i potencijalnim ponuditeljima, predmetu nabave, cijenama, ekološkim zahtjevima, razvoju tehnologije i slične radnje, te u svrhu kvalitetnije pripreme nabave može tražiti ili pribaviti savjet neovisnih stručnjaka, nadležnih tijela ili sudionika na tržištu, pod uvjetom da takvi savjeti ne dovode do narušavanja tržišnog natjecanja te da ne krše načela zabrane diskriminacije i transparentnosti. 
U slučaju da se Naručitelj koristio mogućnosti iz stavka 1. ovog članka, isto je potrebno dokumentirati u klasi predmeta u poslovnom sustavu Naručitelja. Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.

III. SPRJEČAVANJE, PREPOZNAVANJE I UKLANJANJE SUKOBA INTERESA
Članak 6.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
Naručitelj je dužan u dokumentaciji za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 76. stavka 2. Zakona o javnoj nabavi u sukobu interesa ili navesti da takvi subjekti ne postoje. 
Na sprječavanje, prepoznavanje i uklanjanje sukoba interesa na odgovarajući se način primjenjuju odredbe članaka 75. do 83. ZJN 2016.

IV. PLAN NABAVE I REGISTAR UGOVORA I OKVIRNIH SPORAZUMA
Članak 7.
Na planiranje nabave i vođenje registra ugovora i okvirnih sporazuma na odgovarajući se način primjenjuju odredbe ZJN 2016. 
U Planu nabave Naručitelja i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a. 
Plan nabave Općine za kalendarsku godinu, kao i sve njegove kasnije izmjene i dopune, donosi općinski načelnik Općine (u daljnjem tekstu: načelnik), sukladno prethodno pribavljenim prijedlozima Jedinstvenog upravnog tijela Općine. 
Plan nabave za kalendarsku godinu, kao i sve njegove kasnije izmjene i dopune, Naručitelj je obvezan objaviti u EOJN RH. 
U registru ugovora i okvirnih sporazuma navode se svi predmeti nabave za čiju nabavu je Naručitelj sklopio ugovore i okvirne sporazume na temelju izuzeća od primjene ZJN 2016 propisanih člancima 33. i 34. ZJN 2016 s obrazloženjem razloga za izuzeće. 
Registar ugovora, kao i sve njegove kasnije promjene Naručitelj je obvezan objaviti u EOJN RH. 

V. POSTUPCI JEDNOSTAVNE NABAVE 
Članak 8.
Postupci jednostavne nabave u smislu ovog Pravilnika jesu: 
a) Jednostavna nabava s pozivom jednom gospodarskom subjektu (izravno ugovaranje) – postupci nabave robe, usluga i radova čija je procijenjena vrijednost jednaka ili manja od 15.000,00 eura
b) Jednostavna nabava s pozivom odabranim gospodarskim subjektima (Ograničeno prikupljanje ponuda) - postupci nabave roba i usluga čija je procijenjena vrijednost nabave veća od 15.000,00 eura, a jednaka ili manja od 25.000,00 eura, odnosno postupci nabave radova čija je procijenjena vrijednost veća od 15.000,00 eura, a jednaka ili manja od 45.000,00 eura 
c) Jednostavna nabava s javnom objavom poziva (Javno prikupljanje ponuda) – postupci nabave robe i usluga čija je procijenjena vrijednost nabave veća od 25.000,00 eura, a manja od 50.000,00 eura, odnosno postupci za nabavu radova čija je procijenjena vrijednost veća od 45.000,00 eura, a manja od 100.000,00 eura
U postupcima jednostavne nabave na odgovarajući se način primjenjuju odredbe ZJN 2016, ukoliko pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave. 
Tijek svakog postupka jednostavne nabave iz stavka 1. ovog članka mora biti dokumentiran. 

A) IZRAVNO UGOVARANJE 
Članak 9.
Izravno ugovaranje je postupak jednostavne nabave koji se provodi na dokaziv način, temeljem zaprimljene ponude jednog ili više gospodarskih subjekata prema odabiru Naručitelja. 
Izravno ugovaranje provodi se za nabavu robe, usluga i radova čija je procijenjena vrijednost jednaka ili manja od 15.000,00 eura. 
Postupak jednostavne nabave izravnim ugovaranjem provodi se izdavanjem narudžbenice odnosno sklapanjem ugovora s jednim gospodarskim subjektom po vlastitom izboru, sukladno planiranim proračunskim sredstvima i potrebama Naručitelja. 
Narudžbenica ili poziv za sklapanje ugovora upućuje se gospodarskom subjektu na dokaziv način, u pravilu elektroničkom poštom, na temelju podnesene ponude gospodarskog subjekta. 
Ponuda mora sadržavati sve podatke potrebne za izradu narudžbenice odnosno sklapanje ugovora (primjerice: cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, roku plaćanja, nazivu i adresi sjedišta ponuditelja, ostale okolnosti značajne za izvršenje predmeta nabave i sl.). 
Narudžbenica obvezno sadrži podatke o vrsti roba, radova ili usluga koje se nabavljaju uz specifikaciju- opis stavki, jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, ili poveznicu na ponudu gospodarskog subjekta temeljem koje je narudžbenica izdana, i koja sadrži navedene specifikacije. 
Narudžbenicu potpisuje načelnik. 
Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni, prema potrebi jamstva za uredno izvršenje ugovora i za otklanjanje nedostataka u jamstvenom roku te o ostalim bitnim sastojcima ugovora sukladno zakonu kojim se uređuju obvezni odnosi. 
Ugovor potpisuje načelnik. 
Za izdavanje narudžbenice ili sklapanje ugovora za nabavu robe, usluga i radova iz stavka 1. ovoga članka dovoljna je jedna valjana ponuda. 
Izravno ugovaranje može se, u slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, provesti i bez dostavljene ponude, izdavanjem narudžbenice gospodarskom subjektu. Navedena situacija treba biti valjano u pisanom (digitalnom) obliku obrazložena od strane korisnika. 
U postupku izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.

Članak 10. 
Iznimno od odredbe članka 9. stavka 2. ovoga Pravilnika, ugovor o nabavi može se sklopiti izravnim ugovaranjem s jednim gospodarskim subjektom i za nabavu robe i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost veća od 15.000,00 eura, a jednaka ili manja od 45.000,00 eura, u sljedećim slučajevima: 
- nabave usluga od ponuditelja čiji se odabir predlaže zbog specijaliziranih stručnih znanja i/ili posebnih okolnosti (konzultantske usluge, specijalizirane usluge, usluge vještaka, specijalističke usluge, tehnički razlozi ili slični opravdani razlozi), 
- nabave sredstava i opreme u svrhu zaštite zdravlja ljudi,
- nabave knjiga, stručne literature, časopisa 
- nabave robe zbog posebnih okolnosti ili po posebnim uvjetima, 
- kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni gospodarski subjekt, 
- nabave zdravstvenih usluga, socijalnih usluga, usluga obrazovanja (seminari i tečajevi), konzervatorskih usluga, usluga hotelskog smještaja, restoranskih usluga i usluga cateringa, 
- nabave usluga iz Priloga X. ZJN 2016, 
- kada u postupku javnog prikupljanja ponuda nije dostavljena niti jedna ponuda, a nisu se bitno izmijenili uvjeti i zahtjevi iz prvotnog poziva za dostavu ponuda, 
- iznimne žurnosti izazvane događajem koji nije uzrokovan od strane Naručitelja. 
U slučaju potrebe za izravnim ugovaranjem iz drugih objektivno opravdanih razloga vezanih za prirodu ili izvršenje predmeta nabave, suglasnost za provedbu postupka daje Načelnik na temelju obrazloženog prijedloga korisnika nabave. 
U slučajevima navedenim u stavku 1. ovoga članka Naručitelj može zatražiti jednu ponudu odnosno ugovor o nabavi može se sklopiti izravnim ugovaranjem s jednim gospodarskim subjektom ili se može izdati narudžbenica. 
Razlozi iz stavaka 1. i 2. ovoga članka moraju biti obrazloženi u zahtjevu za pokretanje postupka korisnika nabave, a u slučaju iz stavka 2. ovoga članka suglasnost Načelnika mora biti u prilogu zahtjeva. 
Odredbe ovoga članka ne smiju se primjenjivati radi izbjegavanja postupanja po ovom Pravilniku.

b) POZIV ODABRANIM GOSPODARSKIM SUBJEKTIMA 
Članak 11.
Poziv odabranim gospodarskim subjektima postupak je jednostavne nabave kojim se pozivaju najmanje tri gospodarska subjekta prema odabiru Naručitelja  na dostavu ponuda sukladno uvjetima i zahtjevima iz dokumentacije o nabavi (dalje u tekstu: dokumentacija). 
Naručitelj može, osim pozivanja minimalno tri gospodarska subjekta, Poziv na dostavu ponuda javno objaviti u modulu jednostavna nabave u EOJN RH. U tom slučaju svaki zainteresirani gospodarski subjekt može podnijeti svoju ponudu i sve pristigle ponude se uzimaju u obzir pod istim uvjetima. 
Poziv odabranim gospodarskim subjektima provodi se za nabavu robe i usluga čija je procijenjena vrijednost veća od 15.000,00 eura i jednaka ili manja od 25.000,00 eura, odnosno za nabavu radova čija je procijenjena vrijednost veća od 15.000,00 eura i jednaka ili manja od 45.000,00 eura. 
Gospodarski subjekt kojem se dostavlja Poziv za dostavom ponuda mora biti registriran u sustavu EOJN RH.
Poziv odabranim gospodarskim subjektima provodi se putem modula jednostavne nabave u EOJN RH. 

c) JAVNA OBJAVA POZIVA 
Članak 12.
Javna objava poziva je postupak jednostavne nabave koji se provodi putem javne objave poziva za dostavu ponuda u modulu jednostavne nabave EOJN RH. 
Osim javne objave poziva, Naručitelj može, dodatno, poziv na dostavu ponuda dostaviti jednom ili više gospodarskih subjekata po vlastitom izboru. 
Javna objava poziva provodi se za nabavu robe i usluga čija je procijenjena vrijednost veća od 25.000,00 eura i manja od 50.000,00 eura, odnosno za nabavu radova čija je procijenjena vrijednost veća od 45.000,00 eura i manja od 100.000,00 eura. 

Članak 13.
Iznimno od članka 11. i članka 12. ovog Pravilnika, naručitelj nije obvezan provesti postupak jednostavne nabave dostavom poziva na dostavu ponuda na adrese najmanje  tri gospodarska subjekta putem modula jednostavna nabava u EOJN RH, odnosno putem javne objave u modulu jednostavne nabave u EOJN RH, već ga provodi slanjem poziva na dostavu ponuda u modulu jednostavna nabava u EOJN-a na adresu jednog gospodarskog subjekta po vlastitom izboru: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(2) Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH. 

VI. NADLEŽNOST ZA PROVEDBU POSTUPAKA JEDNOSTAVNE NABAVE
Članak 14.
Postupke jednostavnih nabava iz članaka 10., 11., 12. i 13. ovog Pravilnika pripremaju i provode članovi stručnog povjerenstva za pripremu i provedbu postupka jednostavne nabave (dalje u tekstu: stručno povjerenstvo), a kojeg čine imenovani ovlašteni predstavnici Naručitelja.
Odluku o imenovanju stručnog povjerenstva u postupcima jednostavne nabave iz stavka 1. ovog članka donosi Načelnik.
U postupcima jednostavne nabave iz članaka 10., 11., 12. i 13. ovog Pravilnika sudjeluju najmanje 3 (tri) člana stručnog povjerenstva, od kojih najmanje 1 (jedan) član stručnog povjerenstva mora posjedovati važeći certifikat u području javne nabave.
Članovi stručnog povjerenstva odgovorni su za zakonito i stručno provođenje postupaka jednostavne nabave.

VII. PROVEDBA POSTUPKA JEDNOSTAVNE NABAVE
Članak 15.
Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se donošenjem odluke o imenovanju stručnog povjerenstva te slanjem ili objavom poziva na dostavu ponuda. 
Dokumentacija u postupku jednostavne nabave iz stavka 1. ovog članka mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude te sve bitne uvjete nabave uključujući uvjete za izvršenje ugovora/okvirnog sporazuma.
Članak 16.
U postupku jednostavne nabave prikupljanjem ponuda, poziv na dostavu ponude i pripadajuća dokumentacija o nabavi mora sadržavati najmanje podatke o naručitelju (naziv, sjedište, OIB), naziv i opis predmeta nabave, oznaku CPV nomenklature, evidencijski broj predmeta nabave iz plana nabave, procijenjenu vrijednost predmeta nabave, troškovnik i/ili tehničke specifikacije, kriterij za odabir ponude, rok za dostavu ponude, način dostave ponude, osobu/e i/ili službu zaduženu za kontakt s ponuditeljima, bitne i posebne uvjete za izvršenje ugovora, ako je primjenjivo, druge potrebne podatke, dokumente i informacije koje gospodarskom subjektu omogućavaju izradu i dostavu ponude.
Poziv na dostavu ponuda može sadržavati kriterije za kvalitativan odabir gospodarskog subjekta, kriterije za odabir gospodarskog subjekta (uvjete sposobnosti) te vrstu i oblik jamstva što ovisi o složenosti predmeta nabave za koji se provodi postupak jednostavne nabave. 
U postupku jednostavne nabave izravnim ugovaranjem, poziv na dostavu ponude može se uputiti jednom gospodarskom subjektu s podacima navedenima u stavku 1. i stavku 2. ovoga članka. 
U postupku jednostavne nabave u slučaju iz članka 10. te u slučaju postupka jednostavne nabave koji se provodi kao iznimka iz članka 13. ovog Pravilnika, poziv na dostavu ponude može se uputiti jednom gospodarskom subjektu s podacima navedenim u stavku 1. ovoga članka. 

Članak 17.
Kriterij za odabir ponude u postupcima jednostavne nabave može biti najniža cijena ili ekonomski najpovoljnija ponuda.
Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i dr.
Izbor kriterija ovisi o predmetu nabave (složenost, rokovi i dr.) i određuje se za svaki pojedini postupak.
Naručitelj u postupcima jednostavne nabave iz članka 8. ovog Pravilnika uspoređuje cijene ponuda bez poreza na dodanu vrijednost.
Članak 18.
Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja ili objave poziva na dostavu ponuda, osim u slučaju žurne nabave, pod uvjetom da je kraći rok po ocjeni stručnog povjerenstva objektivno dovoljan za dostavu ponuda.

Članak 19.
U otvorenom roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom. Naručitelj je obvezan odgovor, dodatne informacije i objašnjenja dati u primjerenom roku. 
Naručitelj nije obvezan dati odgovor, dodatne informacije i objašnjenja ako je zahtjev gospodarskog subjekta zaprimljen najkasnije 2 (dva) dana prije roka koji je određen kao rok za dostavu ponuda. 
Tijekom roka za dostavu ponuda, a najkasnije 1 (jedan) dan prije roka koji je određen kao rok za dostavu ponuda, Naručitelj može izmijeniti ili dopuniti dokumentaciju. 
U slučaju iz stavka 3. ovog članka, Naručitelj je obvezan produžiti rok za podnošenje ponuda za najmanje 2 (dva) dana. 
Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.

Članak 20.
Na otvaranju ponuda sudjeluje najmanje jedan član stručnog povjerenstva imenovan za provedbu postupka jednostavne nabave. 
U postupcima jednostavne nabave iz članaka 10., 11., 12. i 13. ovog Pravilnika, ne provodi se javno otvaranje ponuda. 

Članak 21.
Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz Poziva. 
Ponuda se dostavlja na način određen u Pozivu. 
Na sadržaj i način izrade ponude te na postupanje u vezi s ponudom odgovarajuće se primjenjuju odredbe ZJN 2016 i drugih propisa koji se odnose na ponudu u postupcima javne nabave.

Članak 22.
Stručno povjerenstvo za provedbu postupka jednostavne nabave Poziva odabranim gospodarskim subjektima i Javne objave poziva sastavlja zapisnik o otvaranju ponuda, provodi pregled i ocjenu pristiglih ponuda na temelju uvjeta i zahtjeva iz Poziva, sastavlja zapisnik o pregledu i ocjeni ponuda te daje prijedlog odluke za odabir najpovoljnije ponude ili poništenje postupka. 
Naručitelj samostalno utvrđuje činjenice i okolnosti u postupku nabave te na temelju utvrđenih činjenica i okolnosti postupa i odlučuje u skladu s odredbama ovoga Pravilnika.
Koje će činjenice i okolnosti uzeti za dokazane, Naručitelj utvrđuje slobodnom ocjenom, na temelju savjesne i brižljive ocjene svakog dokaza posebno i svih dokaza zajedno te na temelju rezultata cjelokupnog postupka nabave. 
 
Članak 23.
Za odabir je dovoljna jedna pristigla ponuda koja udovoljava svim traženim zahtjevima i uvjetima iz Poziva za dostavu ponuda. Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.

Članak 24.
Odluka o odabiru donosi se u roku od 30 (trideset) dana od isteka roka za dostavu ponuda, a odluka o poništenju postupka donosi se u roku od 30 (trideset) dana od nastanka razloga za poništenje postupka, osim ako je Naručitelj u Pozivu odredio duži rok.
Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda.
Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja.
Rok mirovanja iznosi 5 (pet) dana od dana dostave odluke ponuditeljima.
Rok mirovanja ne primjenjuje se:
• u postupcima jednostavne nabave procijenjene vrijednosti jednake ili manje od 15.000,00 eura,
• ako je u postupku sudjelovao samo jedan ponuditelj čija je ponuda ujedno odabrana,
• u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
Odluka o odabiru odnosno odluka o poništenju postaje izvršna:
• istekom roka mirovanja ako prigovor nije izjavljen,
• danom dostave odluke o odbacivanju ili odbijanju prigovora,
• danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.


Članak 25.
Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave. 
U slučaju da je u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da je u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave i provesti odgovarajući postupak javne nabave sukladno odredbama ZJN 2016. 

VIII. PONIŠTENJE POSTUPKA JEDNOSTAVNE NABAVE 
Članak 26.
Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima ili zainteresiranim gospodarskim subjektima. 
Naručitelj može poništiti postupak jednostavne nabave ako: 
- postanu poznate okolnosti zbog kojih ne bi došlo do pokretanja postupka jednostavne nabave da su bile ranije poznate; 
- postanu poznate okolnosti zbog kojih bi došlo do sadržajno bitno drugačijeg Poziva na dostavu ponuda da su bile poznatije ranije; 
- postoje drugi opravdani razlozi sukladno odlukama Naručitelja;
 - nije dostavljena niti jedna ponuda; 
- nakon isključenja odbijenih ponuda ne preostane nijedna valjana ponuda.
Naručitelj će poništiti postupak nabave ako: 
- je u postupku zaprimljena jedna ponuda čija je cijena veća od osiguranih sredstava za nabavu, a nije moguće osigurati dodatna sredstva za njezin odabir.

Članak 27.
U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN 2016, ukoliko pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave. 

IX. OKVIRNI SPORAZUM 
Članak 28.
Okvirni sporazum može se sklopiti u svim postupcima jednostavne nabave, osim u postupcima izravnog ugovaranja iz članaka 9. i 10. ovoga Pravilnika. 
Okvirni sporazum ne smije se sklopiti na rok dulji od 2 (dvije) godine. Okvirni sporazum može se izvršavati izdavanjem narudžbenice i/ili sklapanjem ugovora o nabavi. 
Ugovor o nabavi mora se sklopiti, a narudžbenica se mora izdati prije isteka roka na koji je sklopljen okvirni sporazum, ali trajanje pojedinog ugovora i/ili narudžbenice ne smije biti dulje od tri mjeseca od isteka roka na koji je okvirni sporazum sklopljen. 
Ukupna plaćanja bez PDV-a tijekom izvršenja okvirnog sporazuma po svim ugovorima i/ili narudžbenicama ne smiju biti jednaka ili veća od vrijednosti pragova za provedbu postupka temeljem kojeg je okvirni sporazum sklopljen kao ni jednaka ili veća od vrijednosti pragova za primjenu ZJN 2016. 
Na sve ostalo što nije regulirano ovim Pravilnikom na odgovarajući se način primjenjuju odredbe ZJN 2016 i drugih propisa koji se odnose na okvirni sporazum.

X. SKLAPANJE I IZVRŠENJE UGOVORA
Članak 29.
Naručitelj sklapa ugovor o jednostavnoj nabavi u pisanom obliku temeljem uvjeta određenim u pozivu za dostavu ponuda.
Ugovor o jednostavnoj nabavi sklapa se po izvršnosti Odluke o odabiru.
Ugovor o nabavi ili okvirni sporazum mora biti sklopljen i izvršavati se u skladu s uvjetima po kojima je proveden postupak i odabranom ponudom.

Članak 30.
Naručitelj je obvezan kontrolirati izvršenje sklopljenih ugovora o nabavi.
Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi.
Ukupna plaćanja bez PDV-a po svim izmjenama ugovora o nabavi ili okvirnog sporazuma ne smiju biti jednaka ili veća od vrijednosti pragova za provedbu postupka temeljem kojeg je ugovor ili okvirni sporazum sklopljen kao ni jednaka ili veća od vrijednosti pragova za primjenu ZJN 2016.


XI. POSEBNE ODREDBE O ODLUKAMA I PRAVNOJ ZAŠTITI U POSTUPCIMA JEDNOSTAVNE NABAVE ČIJA JE PROCIJENJENA VRIJEDNOST VEĆA OD 15.000,00 EURA 
Članak 31.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 eura nije dopuštena žalba, ali svaki ponuditelj koji je sudjelovao u postupku i koji ima pravni interes za dobivanje ugovora o nabavi ima pravo protiv takve odluke izjaviti prigovor. 
Prigovor se podnosi Načelniku u pisanom obliku isključivo putem modula jednostavne nabave EOJN RH. 
Rok za izjavljivanje prigovora iznosi 5 (pet) dana od dana dostave odluke o odabiru odnosno odluke o poništenju. 
Prigovor mora sadržavati: 
• podatke o ponuditelju, podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta)
 • naziv i sjedište naručitelja 
• predmet prigovora 
• oznaku postupka jednostavne nabave, 
• odluku koja se osporava, 
• razloge osporavanja (obrazloženje). 
Ako prigovor ne sadrži podatke iz stavka 4. ovoga članka, Naručitelj može pozvati ponuditelja da u primjerenom roku, koji ne može biti kraći od tri dana, dopuni ili pojasni prigovor. 
Ako ponuditelj u ostavljenom roku ne otkloni nedostatke, prigovor će se smatrati neurednim. 
Nepravodoban, nedopušten ili neuredan prigovor odbacit će se obrazloženim odgovorom. 
O osnovanosti prigovora odluku u roku od 8 (osam) dana donosi Načelnik. 
Odlukom na prigovor Načelnik će prigovor odbaciti, ili odbiti ili djelomično ili u potpunosti prihvatiti. 
Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja. 
U postupku pravne zaštite, ne plaća se naknada za izjavljivanje prigovora.

Članak 32.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopuštena žalba ni prigovor.

XII. PRIJELAZNE I ZAVRŠNE ODREDBE
Članak 33.
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupka jednostavne nabave („Službene novine Općine Dobrinj“ broj 7/23).
Članak 34.
Danom stupanja na snagu ovoga Pravilnika prestaje važiti Pravilnik o provedbi postupka jednostavne nabave („Službene novine Općine Dobrinj“ broj 7/23).

Članak 35.
Ovaj Pravilnik objavit će se u “Službenim novinama Općine Dobrinj“, a stupa na snagu 01. rujna 2026. 
Pravilnik će se objaviti i na internetskoj stranici Općine Dobrinj te će se učiniti dostupnim u EOJN RH.

KLASA:
URBROJ:
Dobrinj, __________. 2026. 


OPĆINSKO VIJEĆE OPĆINE DOBRINJ
                                                               Predsjednik  Općinskog vijeća
                                                                            Ivan Šamanić



OBRAZLOŽENJE

Pravna osnova za donošenje Pravilnika sadržana je u članku 15. stavku 2. Zakona o javnoj nabavi („Narodne novine“ broj 120/16, 114/22 i 48/26) koji propisuje obvezu naručitelja da pravila, uvjete i postupke jednostavne nabave utvrdi općim aktom.
Zakonom o izmjenama i dopunama Zakona o javnoj nabavi („Narodne novine“ broj 48/26, u daljnjem tekstu: Izmjene i dopune Zakona o javnoj nabavi) koji je stupio na snagu 16. svibnja 2026. godine provedena su dodatna usklađenja s direktivama Europske unije (u daljnjem tekstu: EU) iz područja javne nabave te su, između ostaloga, utvrđena i nova pravila za provedbu postupaka jednostavne nabave. Tako su, radi usklađivanja s pragovima drugih članica EU, povećani pragovi za primjenu Zakona o javnoj nabavi na način da se isti ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura (prije je taj prag iznosio 26.540,00 eura) te za nabavu radova procijenjene vrijednosti manje od 100.000,00 eura (prije je taj prag iznosio 66.360,00 eura). Isto tako, Izmjenama i dopunama Zakona o javnoj nabavi određena je obveza provođenja jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) za sve nabave iznad 15.000,00 eura, kao mjera koja doprinosi borbi protiv korupcije te povećava transparentnost jednostavne nabave. Za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupka jednostavne nabave putem javne objave u modulu jednostavne nabave EOJN RH. Također, utvrđena je i obveza naručitelja da općim aktom uredi pravila:
-  o poštivanju načela javne nabave i  sprječavanju, prepoznavanju i uklanjanju sukoba interesa, 
- o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura
- o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
Ovim Nacrtom prijedloga Pravilnika vrši se usklađenje s navedenim izmjenama Zakona na način da su Pravilnikom propisani novi pragovi za provedbu jednostavne nabave, propisana su pravila o poštovanju načela javne nabave i sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširenju mogućnosti primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.
Slijedom navedenog, predlaže se Općinskom vijeću donošenje odluke kao u prijedlogu.

